Steenkoolkragstasies bly vir eers – RamaphosaPres. Cyril Ramaphosa (Foto: IHSAAN HAFFEJEE / ANADOLU AGENCY / Anadolu Agency via AFP) Suid-Afrika sal nie onmiddellik wegdoen met sy steenkoolkragstasies terwyl dit oorgaan na skoner vorme van elektrisiteit nie, het pres. Cyril Ramaphosa Sondag aan senior amptenare tydens die ANC se lekgotla in Kempton Park gesê. “Ons energie-argitektuur is 80% steenkool-aangedrewe. Daar is geen manier waarop ons kragstasies sommer net so gaan sluit nie,” het die president dit duidelik gestel. Ramaphosa het gevolglik gewaarsku teen “die persepsie dat ons gevra word om ’n kompromis te tref tussen energiesekerheid en ’n oorgang na ’n laekoolstofekonomie”. Suid-Afrika, een van die wêreld se grootste besoedelaars wat sowat 80% van sy elektrisiteit deur steenkool opwek, se huidige kragkrisis kan gedeeltelik toegeskryf word aan verouderende kragstasies, sabotasie en diefstal van steenkool en onderdele. Twee onlangs geboude aanlegte, wat onder van die grootste steenkoolaangedrewe stasies in die wêreld gereken word, word boonop deur ontwerpprobleme geteister. Ramaphosa het dit egter Sondag duidelik gestel dat dié aanlegte in bedryf sal bly tot die einde van hul leeftyd van 40 jaar. “Ons het baie geld in daardie kragstasies belê.” Kragstasies wat die einde van hul raklewe nader, sal wel aangepas word vir die opwek van skoon energie, het Ramaphosa gesê.